Zirkus Nemo

Zirkus Nemo er Danmarks eneste cirkus for voksne. Det blev startet af skuespilleren Søren Østergaard og journalisten og entertaineren Anders Lund Madsen i 1999, fra 2007 blev Østergaard eneejer. Østergaards koncept var og er, at der er "et publikum i sammensuriet mellem revy, cirkus og satire". Zirkus Nemo er de seneste år blevet et mere "rigtigt" cirkus med dyr, danmarksturneer og over 30 ansatte.

I årene 2004 til 2006 holdt cirkus pause, da Østergaard stod bag Søren Østergaards Tivoli Varieté i Københavns Tivoli. I 2007 var Zirkus Nemo igen var på turné, men fra 2008 til 2009 var Østergaard tilbage i Tivoli med et Nemo-show. I Tivoli-årene havde Østergaard internationale artister med i forestillingerne, hvilket fortsatte da cirkus genoptog teltturné fra 2010. Et vigtigt element i forestillingerne er Søren Østergaards egne figurer, blandt andre Bager Jørgen, Smadremanden, Kim Tim og Målermanden.

Historie 
Søren Østergaard og skuespilleren Flemming Jensen rejste rundt med det cirkusinspirerede show, Østergaard og Jensens Store Hundeshow, i 1990'erne. Efter en optræden i Tyskland, som anmelderne roste, men publikum svigtede, endte de begge med en milliongæld. For Østergaards vedkommende blev gælden klaret med nogle teaterjob og endnu en sæson i Cirkusrevyens telt på Bakken samt en  reklame for Volkswagen. Da den sidste rate af gælden var betalt, bestilte Østergaard et telt og spurgte Flemming Jensen om, han ville være partner igen. Det turde Jensen ikke. I stedet mødte Østergaard Anders Lund Madsen, og så startede de Zirkus Nemo, ud fra konceptet, at der er "et publikum i sammensuriet mellem revy, cirkus og satire".

Koncept 

Som cirkus betragtet opfylder Zirkus Nemo følgende kriterier: Det foregår i et telt, det tager på turne om sommeren, det har et lille orkester samt en række små selvstændige numre. Selve cirkusnumrene skifter mellem egentlige artistiske optrædener af skiftende gæsteartister samt humoristiske indslag af zirkusdirektøren og hans skiftende makker/makkere, ikke mindst i form af parodier på traditionelle artistindslag som tryllekunst, hesteoptræden, ballonkunst eller helt selvopfundne genrer som dansende wienerbrød.

Musikken har gennem årene været komponeret af henholdsvis Frans Bak og Nikola Diklic.

Sæsoner 
Søren Østergaard har været med i alle sæsoner, mens Anders Lund Madsen var kun med de første sæsoner 1999, 2000 og 2003. Som turnerende cirkus holdt Zirkus Nemo pause 2004-2006 samt 2008-2009. I 2020 og 2021 blev turneen aflyst på grund af coronaviruspandemien.
 1999
 2000: Nu med neger
 2001: Nu med hentehår. I 2001 var Anders Lund Madsen ikke med i Zirkus Nemo, og som den komiske makker havde Søren Østergaard i stedet fået Louise Mieritz. Blandt artisterne var: Lars Lottrup – ballonmand.
 2002: Nu med tarteletter. Heller ikke i 2002 var Madsen med, og denne gang havde Østergaard allieret sig med Tom McEwan og Anne Sofie Espersen.
 2003: Nu med neon. Dette show blev annonceret som 175 års jubilæum. Gæsteartister var: Monsieur Jeton – gentemanjonglør, Miss Annett – Vertikalseil/Balance og Miss Volta – Strøm/Elførende.
 2003: Store gallashow. Dette show foregik indendørs og indeholdt primært højdepunkter fra de øvrige shows. Louise Mieritz og Lars Lottrup deltog i gallashowet.
 2004: Deltagelse i gallashow i forbindelse med brylluppet mellem kronprins Frederik og kronprinsesse Mary.
 2007: Nu igen. Søren Østergaard suppleres af en række artister samt dyr.
 2010: Classik' 2010
 2011: Søren Østergaard og Peter Frödin.
 2012: Større end nogensinde. Søren Østergaard og Peter Frödin.
 2013: Med deltagelse af zirkusprinsessen, skuespilleren Patricia Schumann.
 2014: Årets komiske makker var den norske gummimand Captain Frodo.
 2015: Med deltagelse af to zirkusprinsesser, skuespillerne Tina Gylling Mortensen og Sigrid Husjord.
 2016: Årets komiske makker var igen den norske gummimand Captain Frodo.
 2017: Nu med spektakulært fødselsdagsshow!
 2021-2022: Ingen turné grundet coronaviruspandemien.
 2023: Zirkus Nemo Classic.

Hæder og priser 
 2004: Modtager af Årets Reumert som årets specialitet
 2014: Zirkusdirektør Søren Østergaard blev tildelt Ridderkorset af Dannebrogordenen.
 2017: Zirkusdirektør Søren Østergaard blev tildelt Den Danske Cirkuspris

Referener

Eksterne henvisninger 

 Zirkus Nemos hjemmeside

Nemo
Etableret i 1999